### NN 81/2018 (12.9.2018.), Odluka o lokalnim porezima Općine Klinča Sela

Općina Klinča Sela

1637

Na temelju članka 35. Zakona o lokalnoj i područnoj (regionalnoj) samoupravi (»Narodne novine« broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15), članka 20. stavka 1. i članka 42. Zakona o lokalnim porezima (»Narodne novine« broj 115/16), te članka 34. Statuta Općine Klinča Sela (»Službeni glasnik Općine Klinča Sela« broj 4/18) Općinsko vijeće Općine Klinča Sela na 12. sjednici održanoj 28. 8. 2018. godine donosi

ODLUKU

O LOKALNIM POREZIMA

Članak 1.

Ovom Odlukom utvrđuju se vrste, stope, visina, porezni obveznici te način obračuna i plaćanja lokalnih poreza općine Klinča Sela.

I. VRSTE POREZA

Članak 2.

Porezi Općine Klinča Sela su:

1. Prirez porezu na dohodak

2. Porez na potrošnju

3. Porez na kuće za odmor

4. Porez na korištenje javnih površina.

Prirez porezu na dohodak

Članak 3.

Prirez porezu na dohodak plaćaju obveznici poreza na dohodak koji imaju prebivalište ili uobičajeno boravište na području općine Klinča Sela sukladno Zakonu o lokalnim porezima i Zakonu o porezu na dohodak.

Članak 4.

Prirez porezu na dohodak plaća se po stopi od 10% od utvrđene osnovice.

Porez na potrošnju

Članak 5.

Porez na potrošnju plaća se na potrošnju alkoholnih pića (vinjak, rakija i žestoka pića), prirodna vina, specijalna vina, piva i bezalkoholnih pića po stopi od 3%.

Obveznik poreza na potrošnju je pravna i fizička osoba koja pruža ugostiteljske usluge.

Članak 6.

Osnovica poreza na potrošnju iz članka 5. ove Odluke je prodajna cijena pića po kojoj se pića prodaju u ugostiteljskim objektima umanjena za porez na dodanu vrijednost.

Članak 7.

Obračunsko razdoblje poreza na potrošnju je od prvog do posljednjeg dana u mjesecu.

Utvrđenu obvezu poreza na potrošnju za obračunsko razdoblje porezni obveznik iskazuje na Obrascu PP-MI-PO i predaje ga do 20. dana u mjesecu za prethodni mjesec. Utvrđenu obvezu porezni obveznik dužan je platiti do posljednjeg dana u mjesecu za prethodni mjesec.

Porez na kuće za odmor

Članak 8.

Porez na kuće za odmor plaćaju pravne i fizičke osobe koje su vlasnici kuća za odmor.

Članak 9.

Kućom za odmor smatra se svaka zgrada ili dio zgrade ili stan koji se koristi povremeno ili sezonski.

Kućom za odmor u smislu ove Odluke ne smatraju se gospodarstvene zgrade koje služe za smještaj poljoprivrednih strojeva, oruđa i drugog pribora.

Porez na kuće za odmor ne plaća se na kuće za odmor koje se ne mogu koristiti zbog ratnih razaranja i prirodnih nepogoda (poplava, požar, potres) te starosti i trošnosti.

Članak 10.

Porez na kuće za odmor plaća se u visini od 10 kuna po jednom četvornom metru korisne površine kuće za odmor.

Porez na korištenje javnih površina

Članak 11.

Porez na korištenje javnih površina plaćaju pravne i fizičke osobe koje koriste javne površine.

Članak 12.

Javnom površinom u smislu ove Odluke smatra se zemljište unutar građevnog područja koje je u skladu s prostornim planovima namijenjeno općoj uporabi (ulice, trgovi, parkovi, nogostupi, igrališta, zelene površine i slično).

Članak 13.

Osnovica poreza je svota zakupnine, odnosno ugovorene nak­nade.

Porez na korištenje javnih površina plaća se po stopi od 20%.

Članak 14.

Obveznik je dužan platiti ovaj porez do 15-og u mjesecu za prethodni mjesec kada se radi o zakupu na rok duži od 30 dana, odnosno u roku od 8 dana od dana primitka rješenja o korištenju javne površine ako se radi o zakupu do 30 dana.

II. PRIJENOS OVLASTI NA NADLEŽNA
 POREZNA TIJELA

Članak 15.

Poslovi utvrđivanja, evidentiranja, nadzora, naplate i ovrhe lokalnih poreza općine Klinča Sela povjeravaju se Ministarstvu financija – Porezna uprava.

Stvarno i mjesno nadležna ustrojstvena jedinica Porezne uprave, Ministarstva financija je nadležno porezno tijelo za utvrđivanje i naplatu lokalnih poreza.

III. PRIJELAZNE I ZAVRŠNE ODREDBE

Članak 16.

Na postupak utvrđivanja i naplate prihoda od lokalnih poreza, pravo na žalbu, zastaru, ovršni postupak, kao i sve ostale postupovne radnje primjenjuju se odredbe Općeg poreznog zakona i Zakona o općem upravnom postupku.

Članak 17.

Stupanjem na snagu ove Odluke prestaje važiti Odluka o općinskim porezima (»Službeni glasnik Općine Klinča Sela broj 5/17, 10/17 i 5/18)

Svi započeti postupci utvrđivanja i naplate općinskih poreza koji nisu dovršeni do dana stupanja na snagu ove Odluke godine dovršit će se po odredbama Odluke iz stavka 1. ovog članka.

Članak 18.

Ova Odluka stupa na snagu osmi dan od dana objave u »Službenom glasniku Općine Klinča Sela« osim odredbi o prirezu porezu na dohodak koje stupaju na snagu prvoga dana u mjesecu nakon objave u »Narodnim novinama«.

Klasa: 021-05/17-01/12

Urbroj: 238/13-01-18-8

Klinča Sela, 28. kolovoza 2018.

Predsjednik Općinskog vijeća
 Općine Klinča Sela
 Mirko Horvatić, v. r.